61984C0293
ΠΡΟΤΆΣΕΙΣ ΤΟΥ ΓΕΝΙΚΟΫ ΕΙΣΑΓΓΕΛΊΑ
SIR GORDON SLYNN
της 12ης Δεκεμβρίου 1985 (
*1
)
Κύριε πρόεδρε,
Κύριοι δικαστές,
Στην υπό κρίση υπόθεση, 11 προσφεύγοντες ζητούν την ακύρωση της απόφασης με την οποία απορρίφθηκαν οι αιτήσεις τους συμμετοχής στον εσωτερικό διαγωνισμό COM/Β/2/82.
Οι λεπτομέρειες του διαγωνισμού αυτού και ο τρόπος διεξαγωγής του εκτίθενται στις προτάσεις μου στην υπόθεση 294/84, οι οποίες αναπτύχτηκαν πρώτα και ήταν εξαντλητικές, δεδομένου ότι, στην υπό κρίση υπόθεση, οι προσφεύγοντες υιοθετούν mutatis mutandis τα επιχειρήματα που αναπτύχτηκαν στην υπόθεση 294/84 και αποδέχονται τα αποδεικτικά στοιχεία που προσκόμισαν κατά την προφορική διαδικασία της υπόθεσης αυτής. Όσον αφορά τις λεπτομέρειες αυτές, παραπέμπω στις πιο πάνω προτάσεις και δεν θα επανέλθω σ' αυτές.
Στην υπό κρίση υπόθεση, όπως και στην υπόθεση 294/84, όταν οι προσφεύγοντες έλαβαν, τον Ιούνιο του 1984, έγγραφο της Επιτροπής με το οποίο τους γνωστοποιήθηκε ότι δεν είχαν συμπεριληφθεί στον πίνακα των υποψηφίων που είχαν γίνει δεκτοί στις εξετάσεις, ζήτησαν την επανεξέταση των περιπτώσεων τους. Διαμαρτυρήθηκαν επίσης ότι με το έγγραφο της 15ης Ιουνίου 1984 δεν τους δόθηκε καμιά εξήγηση όσον αφορά τους λόγους της απόρριψης τους. Τότε έλαβαν το έγγραφο της 7ης Σεπτεμβρίου 1984, το περιεχόμενο του οποίου εκτίθεται στις προτάσεις μου για την άλλη υπόθεση.
Η Επιτροπή αντιτείνει ότι και αυτές επίσης οι προσφυγές είναι απαράδεκτες, ως υποβληθείσες εκπρόθεσμα. Για τους λόγους που ανέφερα στις άλλες μου προτάσεις, δεν δέχομαι τον ισχυρισμό αυτό καθόσον οι προσφεύγοντες προσβάλλουν την απόφαση της 7ης Σεπτεμβρίου 1984.
Στην υπό κρίση υπόθεση, μολονότι οι προσφεύγοντες αμφισβητούν την εγκυρότητα ορισμένων σημείων της προκήρυξης του διαγωνισμού, δεν επιδιώκουν να τον προσβάλουν κατ' άμεσο τρόπο, αναγνωρίζοντας ότι έχει παρέλθει η προθεσμία εντός της οποίας μπορούσαν να κάνουν κάτι τέτοιο.
Η κύρια αιτίαση τους είναι ότι η απόρριψη των αιτήσεων τους υποψηφιότητας δεν υπήρξε επαρκώς αιτιολογημένη. Αν και παραδέχονται ότι το έγγραφο του Σεπτεμβρίου ήταν λεπτομερέστερο σε σύγκριση με αυτό του Ιουνίου, παρ' όλα αυτά επιμένουν ότι οι δοθείσες λεπτομέρειες εξακολούθησαν να είναι ανεπαρκείς. Επίσης προσβάλλουν την έννοια του « δυνάμει » που υιοθέτησε η εξεταστική επιτροπή ως ασαφή και ως μη προσδιορίζουσα τα κριτήρια που έπρεπε να ικανοποιούν οι υποψήφιοι.
Δεν δέχομαι το τελευταίο αυτό επιχείρημα. Νομίζω ότι το να επιδιώκεται, βάσει όλων των σχετικών παραγόντων, το « δυνάμει », αυτό αποτελεί μια αποδεκτή μέθοδο.
Όσον αφορά την έλλειψη αιτιολογίας, πρέπει να ληφθεί υπόψη ότι σε ένα διαγωνισμό αυτού του είδους, με τόσο μεγάλο αριθμό υποψηφίων, μια γενική αιτιολογία μπορεί να είναι επαρκής καταρχάς. Εξάλλου, στην περίπτωση που ένας υποψήφιος ζητεί ατομικές εξηγήσεις και επανεξετάζεται η περίπτωση του, στην εξεταστική επιτροπή εναπόκειται, κατά τη γνώμη μου, να επισημάνει τους παράγοντες που ισχύουν ως προς τον υποψήφιο αυτό. Συγκεκριμένα, αυτό συμβαίνει στην περίπτωση που μια απόφαση της εξεταστικής επιτροπής στηρίζεται στο γεγονός ότι καθένας από τους υποψηφίους της τρίτης ομάδας απορρίφθηκε διότι δεν διέθετε ορισμένα δυνάμει προσόντα που απαιτούνταν, έστω και αν διέθετε άλλα. Ένας τέτοιος υποψήφιος δικαιούνταν να πληροφορηθεί ποια προσόντα δεν διέθετε ώστε να μπορεί να κρίνει αν η εξεταστική επιτροπή καταλήγοντας σε ένα τέτοιο συμπέρασμα είχε υποπέσει σε νομική πλάνη, π.χ. λαμβάνοντας υπόψη απολύτως άσχετους παράγοντες. Στην προκειμένη περίπτωση, ο υποψήφιος δεν γνώριζε τίποτα σχετικά, διότι δεν του είχαν δοθεί αρκούντως σαφείς εξηγήσεις.
Εξάλλου, οι προσφεύγοντες ισχυρίζονται ότι ήταν παράνομο το ότι ζητήθηκαν πληροφορίες από τους ιεραρχικώς προϊσταμένους τους. Μια τέτοια ενέργεια δικαιολογούνταν μόνο σε περίπτωση ανάγκης και δεν ήταν δυνατό να γίνεται αυτομάτως, σε όλες τις περιπτώσεις. Ο κανονισμός υπηρεσιακής κατάστασης επιτρέπει τη συμμετοχή πάρεδρων μελών, αλλά τέτοια μέλη δεν μπορεί να είναι οι ιεραρχικώς προϊστάμενοι των υποψηφίων.
Δεν νομίζω ότι ήταν παράνομο να ζητηθεί η γνώμη των ιεραρχικά προϊσταμένων, αν και μπορεί να υποστηριχτεί ότι θα ήταν καλύτερα κάτι τέτοιο να γινόταν μετά τις εξετάσεις. Εν πάση περιπτώσει οι βοηθοί διοικήσεως δεν κλήθηκαν να παραστούν ως πάρεδρα μέλη. Παρείχαν συμπληρωματικές πληροφορίες και γνώμες τις οποίες η εξεταστική επιτροπή μπορούσε να θεωρήσει ως μέρος των αποδεικτικών στοιχείων της εξεταζόμενης περίπτωσης.
Εξάλλου, για τους λόγους που ανέφερα στις προτάσεις μου στην υπόθεση 294/84, μολονότι οι αρχές της δίκαιης μεταχείρισης απαιτούσαν να έχουν οι υποψήφιοι τη δυνατότητα να αντικρούσουν τις απόψεις των βοηθών διοικήσεως, μια τέτοια δυνατότητα δεν τους δόθηκε.
Περαιτέρω, οι προσφεύγοντες διατείνονται ότι υπήρξε προφανής πλάνη στην απόφαση της εξεταστικής επιτροπής να γίνουν δεκτοί μερικοί υποψήφιοι ως διαθέτοντες τα απαραίτητα για να συμμετάσχουν στις εξετάσεις προσόντα, ενώ απορρίφθηκαν άλλοι, συμπεριλαμβανομένων και των προσφευγόντων. Αυτό αποτελεί μάλλον ζήτημα, η λύση του οποίου πρέπει να δοθεί από την εξεταστική επιτροπή και από τα στοιχεία της δικογραφίας που έχω στη διάθεση μου δεν μπορώ να ισχυριστώ ότι η εξεταστική επιτροπή, με τις αποφάσεις που πράγματι έλαβε, υπέπεσε σε νομική πλάνη. Απλώς, το Δικαστήριο δεν διαθέτει τα αναγκαία στοιχεία.
Ένας ισχυρισμός όσον αφορά διακρίσεις μεταξύ των υποψηφίων που προβλήθηκε αρχικά ανακλήθηκε με την απάντηση και ορθώς, εφόσον από τα αποδεικτικά στοιχεία δεν προκύπτει τίποτα που να δικαιολογεί κάτι τέτοιο. Λέχθηκε επίσης ότι παραβιάστηκε η δικαιολογημένη εμπιστοσύνη των υποψηφίων. Αλλά, δεδομένου ότι η κατηγορία αυτή διατυπώθηκε κατά τρόπο πολύ γενικό, δεν μπορώ να τη δεχθώ.
Παρ' όλα αυτά, δέχομαι τις επικρίσεις των υποψηφίων ως προς το γεγονός ότι ορισμένα μέλη της εξεταστικής επιτροπής ενήργησαν ως βοηθοί διοικήσεως, δίδοντας πληροφορίες για ορισμένους υποψηφίους, έστω και αν δεν συμμετέσχον στη λήψη της απόφασης ως προς το αν ένας υποψήφιος μπορούσε να γίνει δεκτός στις εξετάσεις.
Κατόπιν όλων των πιο πάνω περιστάσεων, λαμβανομένου υπόψη του γεγονότος ότι δεν δόθηκε, όταν ζητήθηκε, αρκούντως σαφής αιτιολογία των ατομικών απορρίψεων και ότι δεν παρασχέθηκε στους προσφεύγοντες η δυνατότητα να λάβουν γνώση και να αντικρούσουν τις πληροφορίες και τις απόψεις των βοηθών διοικήσεως θεωρώ ότι:
α)
η απόφαση να μη γίνουν δεκτοί οι προσφεύγοντες στις εξετάσεις του εσωτερικού διαγωνισμού COM/B/2/82 πρέπει να ακυρωθεί·
β)
η Επιτροπή πρέπει να καταδικαστεί στα δικαστικά έξοδα.
(
*1
)	Μετάφραση από τα αγγλικά.